LATVIJAS REPUBLIKAS MINISTRU KABINETS

2017. gada \_\_\_.\_\_\_\_\_\_ Noteikumi Nr.

Rīgā (prot. Nr. \_\_\_\_\_\_\_ .§)

**Prasības transportlīdzekļu braukšanas ātruma kontroles mērierīcēm**

Izdoti saskaņā ar likuma “Par mērījumu vienotību” 6. panta otro daļu

1. Noteikumi nosaka prasības valsts metroloģiskajai kontrolei pakļautajām transportlīdzekļu braukšanas ātruma kontroles mērierīcēm (turpmāk – ātruma mērierīce), pirms to laišanas tirgū un nodošanas lietošanā.

2. Noteikumos lietoti šādi termini:

2.1. ātruma mērierīce – mērierīce, ko izmanto ceļu satiksmes kontrolē transportlīdzekļu braukšanas ātruma mērīšanai;

2.2. automātiska ātruma mērierīce – mērierīce, kas veic mērījumus bez operatora līdzdalības un ir aprīkota ar dokumentēšanas ierīci;

2.3. Doplera mērierīce – ātruma mērierīce, kurā tiek izmantots uz mērķa transportlīdzekli raidītā un no tā atstarotā mikroviļņu signāla Doplera efekts;

2.4. ietekmējošais lielums – lielums, kas netiek mērīts, bet kurš var ietekmēt mērījuma rezultātus;

2.5. kosinusa kļūda – mērījumu kļūda, kura veidojas ātruma mērierīces mērījumu asij novirzoties no transportlīdzekļa kustības virziena noteiktā leņķī pret plakni;

2.6. lāzera mērierīce – ātruma mērierīce, kurā tiek izmantots no mērķa transportlīdzekļa atstaroto infrasarkanās gaismas impulsu ātrums;

2.7. maksimāli pieļaujamā kļūda (turpmāk – MPK) – mērījumu kļūdas pieļaujamās robežvērtības;

2.8. mērķa transportlīdzeklis – transportlīdzeklis, kura ātrumu mēra ar ātruma mērierīci;

2.9. mērījums no nekustīga punkta – transportlīdzekļa braukšanas ātruma mērījums, kas veikts no nekustīgi uzstādītas ātruma mērierīces;

2.10. mērījums no kustīga punkta – transportlīdzekļa braukšanas ātruma mērījums, kas veikts no kustībā esoša transportlīdzekļa, kurā uzstādīta ātruma mērierīce;

2.11. mērījumu ass – iedomāta līnija, pa kuru ātruma mērierīce mēra transportlīdzekļa braukšanas ātrumu;

2.12. neautomātiska ātruma mērierīce – mērierīce, kas veic mērījumus tikai ar operatora līdzdalību;

2.13. noteiktie ekspluatācijas nosacījumi – ātruma mērierīces lietošanas nosacījumi, kurus ievērojot, mērāmā lieluma un ietekmējošo lielumu vērtības ir noteiktajās robežās;

2.14. operators – persona, kas lieto ātruma mērierīci transportlīdzekļu braukšanas ātruma mērījumu veikšanai;

2.15. reāllaika pulkstenis – pulkstenis ātruma mērierīcē, kas uzrāda UTC (universālo koordinēto laiku) + 2 stundu pārejai uz ziemas laiku vai UTC + 3 stundas pārejai uz vasaras laiku;

2.16. rokas mērierīce – ātruma mērierīce, kas veic mērījumus tikai ar operatora līdzdalību, operatoram turot mērierīci rokās;

2.17. traucējums – ietekmējošais lielums, kura vērtības neiekļaujas ātruma mērierīcei noteiktajos ekspluatācijas nosacījumos. Ietekmējošo lielumu uzskata par traucējumu, ja tas nav norādīts noteiktajos ekspluatācijas nosacījumos;

3. Ātruma mērierīce, kas atbilst piemērojamo standartu vai to daļu prasībām (turpmāk – piemērojamie standarti) vai Starptautiskās reglamentētās metroloģijas organizācijas dokumentu (turpmāk – piemērojamie dokumenti) vai to daļu prasībām, uzskatāma par atbilstošu šo noteikumu prasībām, kuras aptver šie standarti vai dokumenti.

4. Nacionālā standartizācijas institūcija publicē savā tīmekļa vietnē sarakstu ar piemērojamajiem standartiem un Nacionālā metroloģijas institūcija publicē savā tīmekļa vietnē sarakstu ar piemērojamajiem dokumentiem, kurus var piemērot šo noteikumu prasību izpildei.

5. Ātruma mērierīce nodrošina atbilstošu metroloģiskās drošības līmeni, lai iesaistītās puses varētu uzticēties mērījumu rezultātiem, un tos konstruē un ražo atbilstoši augstām kvalitātes prasībām, ņemot vērā mērīšanas tehnoloģiju un datu drošumu.

6. Ievērojot noteiktos ekspluatācijas nosacījumus un, ja nav traucējumu, ātruma mērierīces mērījumu kļūda nedrīkst pārsniegt šādas MPK vērtības:

6.1. veicot ātruma mērierīces tipa apstiprināšanu:

±1 km/h, ja ātrums ir līdz 100 km/h (ieskaitot),

±1%, ja ātrums ir virs 100 km/h.

6.2. veicot ātruma mērierīces pirmreizējo verificēšanu:

±3 km/h, ja ātrums ir līdz 100 km/h (ieskaitot),

±3 %, ja ātrums ir virs 100 km/h.

7. Ātruma mērierīcei jāatbilst šo noteikumu prasībām, ja ir ievēroti noteiktie ekspluatācijas nosacījumi un ņemta vērā iespējamo traucējumu ietekme.

8. Ražotājs norāda vismaz šādus ātruma mērierīcei noteiktos ekspluatācijas nosacījumus:

8.1. mērāmo lielumu – diapazonu, kam jābūt robežās vismaz no 20 km/h līdz 200 km/h;

8.2. augšējās un apakšējās temperatūras diapazona robežvērtības:

8.2.1. rokas mērierīcei vismaz no 0 °C līdz +40 °C;

8.2.2. pārējām ātruma mērierīcēm vismaz no –10 °C līdz +40 °C

8.3. klimatisko, mehānisko un elektromagnētisko vidi;

8.4. energoapgādes avota spriegumu un strāvas frekvenci.

9. Klimatisko vidi iedala šādās kategorijās atkarībā no iespējamo ietekmējošo lielumu (mitrums un ūdens) intensitātes:

9.1. H1 klasi piemēro ātruma mērierīcēm, kuras izmanto slēgtās vietās, kas pasargātas no laikapstākļu iedarbības un kurās gaisa temperatūra tiek kontrolēta, bet netiek kontrolēts gaisa mitrums. Ātruma mērierīces nav pakļautas kondensācijas mitrumam, nokrišņiem vai apledojumam.

9.2. H2 klasi piemēro ātruma mērierīcēm, kuras izmanto slēgtās vietās, kas pasargātas no laikapstākļu iedarbības un kurās mikroklimats netiek kontrolēts. Ātruma mērierīces var tikt pakļautas kondensācijas mitrumam, mitruma avotiem, kas nav saistīti ar nokrišņiem vai apledojumam.

9.3. H3 klasi piemēro ātruma mērierīcēm, kuras izmanto atklātos āra apstākļos.

10. Mehānisko vidi iedala šādās kategorijās atkarībā no iespējamo ietekmējošo lielumu (vibrācijas un mehānisko triecienu) intensitātes:

10.1. M1 klasi piemēro ātruma mērierīcēm, kuras lieto vietās ar zemas intensitātes vibrācijas un trieciena iedarbību;

10.2. M2 klasi piemēro ātruma mērierīcēm, kuras lieto vietās ar ievērojamu vai augsta līmeņa vibrācijas un trieciena iedarbību. M2 klasi piemēro ātruma mērierīcēm, ar kurām veic ātruma mērīšanu no nekustīga punkta;

10.3. M3 klasi piemēro ātruma mērierīcēm, kuras lieto vietās ar augsta un ļoti augsta līmeņa vibrācijas un trieciena iedarbību. M3 klasi piemēro transportlīdzekļos uzstādītajām ātruma mērierīcēm, ar kurām veic ātruma mērīšanu no kustīga punkta.

11. Attiecībā uz vides elektromagnētisko iedarbību ņem vērā šādus ietekmes faktorus:

11.1. sprieguma pārtraukumi;

11.2. īslaicīgi sprieguma kritumi;

11.3. sprieguma pārejas elektroapgādes līnijās un/vai signālu pārraides līnijās,

11.4. elektrostatiskās izlādes;

11.5. elektromagnētiskie lauki radiofrekvenču diapazonā;

11.6. pārraidāmie radiofrekvenču diapazona elektromagnētiskie lauki elektroapgādes līnijās un/vai signālu pārraides līnijās;

11.7. pārsprieguma viļņi elektroapgādes līnijās un/vai signālu pārraides līnijās;

11.8. sprieguma svārstības.

12. Ātruma mērierīces rādījumiem jāiekļaujas MPK robežās pie šādām energoapgādes avota sprieguma nominālo vērtību izmaiņām:

12.1. diapazonā no 90% līdz 120% no maiņstrāvas vai līdzstrāvas sprieguma nominālās vērtības – mērierīcei ar ārējo energoapgādes avotu,

12.2. diapazonā no 90% līdz 100% no sprieguma nominālās vērtības – mērierīcei ar iekšējo energoapgādes avotu.

13. Pie šo noteikumu 8.punktā noteiktajiem ekspluatācijas nosacījumiem un ietekmējošo lielumu iedarbības ātruma mērierīces mērījuma rezultāta izmaiņas nepārsniedz šo noteikumu 6.punktā noteiktās MPK.

14. Ātruma mērierīce nodrošina secīgi veiktu viena un tā paša mērāmā lieluma mērījumu rezultātu sakritību, ja mērīšanas nosacījumi ir nemainīgi. Mērījumu rezultātu novirzei jābūt mazākai vai vienādai ar šo noteikumu 6.punktā noteikto MPK.

15. Ja ātruma mērierīce ir pakļauta traucējumu iedarbībai, tās paškontroles sistēma, kas noteikta šo noteikumu 19.punktā, automātiski pārtrauc mērījumu veikšanu. Mērījumu veikšana tiek atsākta automātiski, izbeidzoties traucējumu iedarbībai un pēc paškontroles sistēmas testa pabeigšanas.

16. Ātruma mērierīci konstruē tā, lai:

16.1. tā nodrošinātu metroloģisko raksturlielumu atbilstošu stabilitāti ražotāja noteiktā laikposmā, ievērojot tās atbilstošu uzstādīšanu, uzturēšanu un lietošanu saskaņā ar ražotāja instrukciju tai paredzētajos vides apstākļos;

16.2. tai nebūtu īpašību, kas veicinātu tās negodīgu izmantošanu, un pēc iespējas samazinātu tās nejaušas un nepareizas izmantošanas iespējas;

16.3. tās konstrukcija nodrošinātu iespēju veikt mērierīces nacionālā tipa apstiprināšanu un nacionālo pirmreizējo verificēšanu, kā arī tās turpmāku atkārtoto verificēšanu tās ekspluatācijas laikā. Ja nepieciešams, lai nodrošinātu pārbaudi, mērierīci aprīko ar speciālām iekārtām vai programmnodrošinājumu. Testēšanas procedūru apraksta lietošanas instrukcijā;

16.4. tā iespēju robežās samazinātu defekta iedarbību, kas varētu izraisīt neprecīzu mērīšanas rezultātu, ja vien šāda defekta klātbūtne nav acīmredzama.

17. Ātruma mērierīce:

17.1. ir piemērota tai paredzētajai lietošanai, ņemot vērā faktiskos darba nosacījumus. Nav pieļaujams izvirzīt lietotājam nepamatotas prasības, lai iegūtu pareizus mērīšanas rezultātus;

17.2. ir izturīga, un tās konstrukcijas materiāli ir piemēroti paredzētajiem ekspluatācijas apstākļiem.

18. Ja ātruma mērierīce ir aprīkota ar programmatūru, kas bez mērīšanas izpilda vēl citas funkcijas un var ietekmēt metroloģiskos raksturlielumus, tad tai ir jābūt identificējamai un nav pieļaujama tās atkarība no saistītām programmatūrām.

19. Ātruma mērierīces ir aprīkotas ar automātisku paškontroles sistēmu, kura pārbauda mērierīces funkciju darbību. Ātruma mērierīces paškontroles sistēma nodrošina iestatījuma datu (programmatūras un konfigurācijas parametru) un datu saglabāšanai paredzētās atmiņas krātuves automātisku pārbaudi. Ja paškontroles pārbaudē tiek konstatēta kļūda, jebkādi mērījumi automātiski tiek pārtraukti. Paškontroles pārbaudes tiek veiktas ikreiz, ieslēdzot ātruma mērierīci. Automātiskajām ātruma mērierīcēm to darbības laikā paškontroles pārbaudes tiek veiktas periodiski vismaz vienu reizi 24 stundās.

20. Aizsardzība pret bojājumiem un ļaunprātīgu izmantošanu:

20.1. ātruma mērierīces metroloģiskos raksturlielumus nedrīkst nepieļaujamā veidā ietekmēt citas ierīces pieslēgšana vai pieslēgtās ierīces īpatnības, kā arī jebkura ar ātruma mērierīci savienotā attālinātā ierīce;

20.2. aparatūras sastāvdaļu, kas var būtiski ietekmēt ātruma mērierīces metroloģiskos raksturlielumus, projektē tā, lai tā būtu droši aizsargāta un jebkura iejaukšanās būtu identificējama;

20.3. programmatūru, kas ietekmē ātruma mērierīces metroloģiskos raksturlielumus, attiecīgi identificē, un tai jābūt aizsargātai. Programmatūras identifikāciju nodrošina ar pašas mērierīces palīdzību un pierādījumiem par iejaukšanos aizsargātajā programmatūrā jābūt pieejamiem vismaz 24 mēnešus pēc iejaukšanās;

20.4. mērījumu dati, programmatūra, kas ietekmē ātruma mērierīces metroloģiskos raksturlielumus, un uzglabājamie vai pārraidāmie metroloģiski būtiskie parametri ir atbilstoši aizsargāti pret nejaušu vai apzinātu iejaukšanos.

21. Prasības neautomātisko ātruma mērierīču mērījumu rezultātu rādījumu nolasīšanai:

21.1. rādījumi ir nolasāmi mērierīces displejā tūlīt pēc mērījuma veikšanas;

21.2. rādījumi ir skaidri un viennozīmīgi, papildināti ar tādām nepieciešamām atzīmēm un uzrakstiem, lai informētu operatoru par rezultāta nozīmi;

21.3. normālos lietošanas apstākļos ir nodrošināta rādījumu viegla nolasīšana. Pieļaujama papildu nolasījumu rādījumu uzrādīšana mērierīces displejā, ja tos nevar sajaukt ar metroloģiski kontrolētiem rādījumiem;

21.4. mērierīces displejā ir nolasāms:

21.4.1. izmērītais ātrums;

21.4.2. mērķa transportlīdzekļa attēls;

21.4.3. unikālais mērījuma identifikācijas numurs;

21.4.4. laiks (stunda, minūte, sekunde) un mērījuma datums;

21.4.5. mērīšanas vieta vai ģeogrāfiskās koordinātas;

21.4.6. ātruma mērierīces sērijas numurs.

21.5. rādījumiem jābūt uzrādītiem tā, lai nodrošinātu pietiekamu informāciju visiem ātruma mērierīces lietotājiem;

22. Ja automātiskā ātruma mērierīce ir aprīkota ar displeju, kurā tiek uzrādīti mērījumu rezultāti, šādas mērierīces displejā uzrādīto rādījumu nolasīšanai piemēro šo noteikumu 21.punktā noteiktās prasības.

23. Prasības automātisko ātruma mērierīču mērījumu rezultātu rādījumu nolasīšanai:

23.1. ātruma mērierīce ir aprīkota ar dokumentēšanas ierīci, kas nodrošina iespēju veikt atkārtotu mērījumu rezultātu kontroli (piemēram, fiksējot mērījumu rezultātus mērījuma veikšanas laikā un atkārtoti, ar laika intervālu ne lielāku kā 0,1 sekunde, saskaņā ar ātruma mērierīces reāllaika pulksteni);

23.2. mērījumu rezultātu dokumentācija var sastāvēt no foto attēla vai to secīga kopuma, vai video materiāla;

23.3. mērījumu rezultātu dokumentācija (foto un/vai video) ir skaidri un viennozīmīgi, papildināti ar tādām nepieciešamām atzīmēm un uzrakstiem, lai informētu lietotāju par mērījumu rezultāta nozīmi;

23.4. normālos lietošanas apstākļos ir nodrošināta foto dokumentos esošās informācijas viegla nolasīšana;

23.5. foto dokumentiem jāsatur vismaz šāda informācija:

23.5.1. izmērītais ātrums;

23.5.2. mērķa transportlīdzekļa fotogrāfija;

23.5.3. unikālais mērījuma identifikācijas numurs;

23.5.4. mērījuma laiks (stunda, minūte, sekunde) un datums;

23.5.5. mērīšanas vieta vai ģeogrāfiskās koordinātas;

23.5.6. ātruma mērierīces sērijas numurs.

23.6. ja mērījumu foto dokumentācijā ir vairāki transportlīdzekļi, tad foto dokumentācijā tiek izšķirts mērķa transportlīdzeklis, norādot tā joslu, virzienu un koordināti uz ceļa;

23.7. mērījumu rezultātu dokumentācija pieļaujama papildu nolasījumu rādījumu uzrādīšana, ja tos nevar sajaukt ar metroloģiski kontrolētajiem rādījumiem;

23.8. mērījumu rezultātu dokumentācijā esošajai informācijai jābūt norādītai tā, lai nodrošinātu pietiekamu informāciju visiem ātruma mērierīces lietotājiem un tai ir jābūt aizsargātai pret nejaušu vai apzinātu iejaukšanos.

24. Ja neautomātiskā mērierīce, kas veic mērījumus no nekustīga punkta, ir aprīkota ar dokumentēšanas ierīci, tai piemēro šo noteikumu 23.punkta prasības.

25. Transportlīdzeklī uzstādītajām ātruma mērierīcēm, papildus šo noteikumu 21. norādītajam, mērījumu rezultātu rādījumiem jāsatur šāda informācija:

25.1. ar ātruma mērierīci aprīkotā transportlīdzekļa ātrums;

25.2. mērķa transportlīdzekļa braukšanas ātrums.

26. Ātruma mērierīču, kuras izmantojamas paredzētajam mērķim tikai pēc to uzstādīšanas transportlīdzeklī, pirmreizējo verificēšanu veic tikai pēc to uzstādīšanas transportlīdzeklī.

27. Ātruma mērierīces displejā uzrādītos vai ar dokumentēšanas ierīci fiksētos ierakstus, kas uzņemti mērierīces darbības pārbaužu vai uzstādīšanas vajadzībām, skaidri apzīmē kā testa ierakstus.

28. Mērvienība un skalas iedaļas vērtība:

28.1. ātruma mērierīce ir pietiekami jutīga un jutības slieksnis ir pietiekami zems paredzētajam mērījumu uzdevumam;

28.2. ātruma mērierīce mērījumu rezultātus uzrāda kilometros stundā ar iedaļas vērtību 1 km/h. Izmērītā vērtība tiek noapaļota uz leju līdz tuvākajam veselajam skaitlim;

28.3. mērvienību vai tās apzīmējumu norāda blakus skaitliskajai vērtībai.

29. Prasības attiecībā uz reāllaika pulksteni un datumu:

29.1. reāllaika pulksteņa un datuma iestatījumus aizsargā pret viltošanu;

29.2. pāreju uz vasaras laiku un atpakaļ veic automātiski;

29.3. reāllaika pulksteņa rādījums ātruma mērierīcē nedrīkst atšķirties vairāk kā par ±2 minūtēm no faktiskā reāllaika;

29.4. datumam uz ātruma mērierīces ir jābūt pareizam.

30. Ātruma mērierīce nodrošina šādu neatiestatāmu uzskaiti:

30.1. mērījumu uzskaite;

30.2. atļautā braukšanas ātruma pārkāpumu uzskaite;

30.3. testa mērījumu uzskaite, kas veikti darbības pārbaudes vai ātruma mērierīces uzstādīšanas nolūkā.

31. Notikumu ierakstīšana:

31.1. visus notikumus attiecībā uz ātruma mērierīces darbību ieraksta tā, lai datus nevarētu izdzēst;

31.2. visi dati tiek vienotā veidā marķēti ar laika zīmogu;

31.3. notikumu sarakstam jābūt brīvi pieejamam bez īpašiem instrumentiem;

32. Ātruma mērierīce ieraksta šādus notikumus:

32.1. ātruma mērierīces ieslēgšanas datums, laiks;

32.2. ātruma mērierīces izslēgšanas datums, laiks;

32.3. mērījumus un to rezultātus;

32.4. mērījumus, kas anulēti kļūdu vai vides ietekmes dēļ;

32.5. kļūdas, kas saistītas ar mērījumiem;

32.6. darbības pārbaudes vai ātruma mērierīces darbības uzsākšana;

32.7. ātruma mērierīces verificēšanas derīguma termiņa beigu datums.

33. Ja ātruma mērierīcei beidzies verificēšanas termiņš, attiecīgais brīdinājums uzrādās mērierīces displejā vai tiek fiksēts dokumentēšanas ierīces ierakstos.

34. Ātruma mērierīces, kas paredzētas mērījumu veikšanai no nekustīga punkta, ir aprīkotas ar iespēju iestatīt leņķi, kas veidojas ātruma mērierīces mērījumu asij novirzoties no transportlīdzekļa kustības vektora noteiktā leņķī pret plakni.

35. Ātruma mērierīcei redzamā vietā ir piestiprināta uzrakstu plāksne ar šādiem datiem:

35.1. ražotāja nosaukums vai reģistrētā preču zīme,

35.2. ātruma mērierīces tips, modelis;

35.3. sērijas numurs un izgatavošanas gads;

35.4. ātruma mērierīces mērījumu diapazons;

35.5. vides temperatūras diapazons, kurā ātruma mērierīce drīkst izmantot;

35.6. energoapgādes avota spriegums un strāvas frekvence;

35.7. citi ierobežojumi, kas var ietekmēt ātruma mērierīces darbību.

36. Šo noteikumu 35.punktā noteiktie uzraksti un marķējumi uz ātruma mērierīces ir valsts valodā un tie ir skaidri, neizdzēšami, nepārprotami un nenomaināmi.

37.Ātruma mērierīcei pievieno lietošanas instrukciju, kurā norādītā informācija ir viegli saprotama un ietver:

37.1. ekspluatācijas nosacījumus;

37.2. ātruma mērierīces darbības principa aprakstu;

37.3. ātruma mērierīces sastāvdaļu aprakstu, ja nepieciešams, pievienojamas shēmas vai tehniskie apraksti;

37.4. nosacījumus pareizai lietošanai un jebkuriem īpašiem lietošanas nosacījumiem;

37.5. uzstādīšanas un uzturēšanas instrukcijas (mērierīces pozicionēšana un, ja nepieciešams, tās ietekme uz mērījumu rezultātiem, darbības pārbaužu procedūra pirms lietošanas, kosinusa kļūdas ietekme, izgaismojums, norādījumi par foto dokumentācijas izvērtēšanu, lietotāju apmācība, u.c.);

37.6. apkopes, kā arī pieļaujamās iestatīšanas instrukcijas;

37.7. nosacījumus saderībai ar interfeisiem vai citām ierīcēm.

38. Doplera mērierīču sastāvā ietilpst vismaz:

38.1. raidīšanas un uztveršanas ierīce ar antenu komplektu;

38.2. mērķēšanas ierīce (ja nepieciešams);

38.3. mērīšanas komplekts ar vadības sistēmu;

38.4. noteikšanas ierīce vai citas ārējas ierīces mērījumu rezultātu vizualizēšanai;

38.5. barošanas bloks;

38.6. datu uzglabāšanas ierīce.

39. Doplera mērierīces nesējsignāla stabilitātei jābūt ±0,5 % robežās no tās ražotāja tehniskajā specifikācijā noteiktā nesējsignāla stabilitātes lieluma.

40. Doplera mērierīces mērījuma stara platumam jābūt ±10 % robežās no tās ražotāja tehniskajā specifikācijā noteiktā stara platuma.

41. Doplera mērierīces mērījuma stara virzienam jābūt ±1 ° robežās no tās ražotāja tehniskajā specifikācijā noteiktā stara virziena lieluma.

42. Nobīdes leņķim starp mērījumu un Doplera mērierīces optiskajām asīm jābūt ±1 ° robežās no tās ražotāja tehniskajā specifikācijā noteiktā nobīdes leņķa.

43. Ja Doplera mērierīce uzrāda attālumu līdz mērķa transportlīdzeklim, izmērītais attālums nedrīkst atšķirties no ražotāja tehniskajā specifikācijā noteiktā transportlīdzekļu attāluma diapazona robežām vairāk kā par ±1 m.

44. Lāzera mērierīču sastāvā ietilpst vismaz:

44.1. optiskais raidīšanas komplekts;

44.2. optiskais uztveršanas komplekts;

44.3. mērķēšanas komplekts ar skatu meklētāju;

44.4. mērīšanas komplekts ar vadības sistēmu;

44.5. norādīšanas ierīce;

44.6. signalizācijas ierīce vai ierīce, kas norāda līdzību / sakritību starp skatu meklētāja un lāzera staru;

44.7. barošanas bloks;

44.8. datu uzglabāšanas ierīce.

45. Lāzera mērierīces impulsa frekvencei jābūt ±1 % robežās no tās ražotāja tehniskajās specifikācijās noteiktās nominālās impulsa frekvences vērtības.

46. Lāzera mērierīces mērījuma stara platumam jābūt ±10 % robežās no tās ražotāja tehniskajās specifikācijās noteiktā mērījuma stara platuma.

47. Lāzera mērierīces mērījuma stara virzienam jābūt ±1 ° robežās no tās ražotāja tehniskajās specifikācijās noteiktā mērījumu stara virziena.

48. Nobīdes leņķim starp mērījumu un lāzera mērierīces optiskajām asīm jābūt ±1 ° robežās no tās ražotāja tehniskajās specifikācijās noteiktā nobīdes leņķa.

49. Ja lāzera mērierīce uzrāda attālumu līdz mērķa transportlīdzeklim, izmērītais attālums nedrīkst atšķirties no ražotāja tehniskajā specifikācijā noteiktā transportlīdzekļu attāluma diapazona robežām vairāk kā par ±0,2 m.

50. Noteikumi stājas spēkā 2018.gada 1.janvārī.

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no Eiropas Parlamenta un Padomes 2015.gada 9.septembra Direktīvas 2015/1535, ar ko nosaka informācijas sniegšanas kārtību tehnisko noteikumu un Informācijas sabiedrības pakalpojumu noteikumu jomā.

Ministru prezidents M.Kučinskis

Ministru prezidenta biedrs,

ekonomikas ministra A.Ašeradens

Iesniedzējs:

Ministru prezidenta biedrs,

ekonomikas ministrs A.Ašeradens

Vīza: Valsts sekretārs J.Stinka

13.04.2017. 9:19

2588

Lipskis,

67013292, [Valdis.Lipskis@em.gov.lv](mailto:Valdis.Lipskis@em.gov.lv)